b'\n_START_ARTICLE_\nLuotas\n_START_PARAGRAPH_\nLuotas \xe2\x80\x93 i\xc5\xa1 vientiso med\xc5\xbeio kamieno i\xc5\xa1skobtas laivelis. Europoje luotai \xc5\xbeinomi nuo mezolito laik\xc5\xb3 (VIII-V t\xc5\xabkst. pr. m. e.), seniausias rastas Nyderland\xc5\xb3 teritorijoje. Daugiausia tai buvo grubaus darbo, i\xc5\xa1 \xc4\x85\xc5\xbeuolo i\xc5\xa1skobtos vandens transporto priemon\xc4\x97s, iki 5,5 m ilgio, bukais galais._NEWLINE_Lietuvos j\xc5\xabr\xc5\xb3 muziejuje saugomas i\xc5\xa1 Plateli\xc5\xb3 e\xc5\xbeero dugno 1987 m. i\xc5\xa1trauktas luotas. Jis buvo aptiktas 10 m gylyje netoli tilto, kadaise jungusio \xc5\xa0ventorkalnio pusiasal\xc4\xaf su Pilies sala. 4,5 m ilgio ir 0,5 m plo\xc4\x8dio laivelis buvo i\xc5\xa1skobtas i\xc5\xa1 \xc4\x85\xc5\xbeuolo. 2001 m. Plateli\xc5\xb3 e\xc5\xbeere 6-7 m gylyje archeologai rado ir kiek didesn\xc4\xaf luot\xc4\x85, sp\xc4\x97jama, jog jam \xe2\x80\x93 600 m. Pamerktas specialiame skystyje \xc5\xa1is luotas laikomas Plateli\xc5\xb3 dvaro svirno r\xc5\xabsyje ir laukia konservavimo. 2005 m. senovinis luotas buvo i\xc5\xa1keltas i\xc5\xa1 Elektr\xc4\x97n\xc5\xb3 mari\xc5\xb3 dugno, 2007 m. Varnio e\xc5\xbeere (Ignalinos rajonas) rastas apie 200 m. senumo luotas._NEWLINE_Luotai buvo naudojami susisiekimui ir \xc5\xbevejybai. Kai kuriose \xc5\xa1alyse, jei reik\xc4\x97davo gabenti didesn\xc4\xaf krovin\xc4\xaf, kelis luotus sujungdavo \xc4\xaf vien\xc4\x85 jungin\xc4\xaf. Lietuvos liaudies buities muziejuje Rum\xc5\xa1i\xc5\xa1k\xc4\x97se saugojamas luotas, kuriuo b\xc5\xabdavo lydimi Vilhelmo kanalu plukdomi sieliai, kitur jie atlikdavo kelto funkcij\xc4\x85 keliantis per up\xc4\x99. Lietuvoje luotais naudotasi iki pra\xc4\x97jusio \xc5\xa1imtme\xc4\x8dio prad\xc5\xbeios, ilgainiui juos pakeit\xc4\x97 valtys._NEWLINE_2006 m. vasar\xc4\x85 pagal sen\xc5\xb3j\xc5\xb3 luot\xc5\xb3 pavyzd\xc5\xbeius, naudodamiesi senoviniais \xc4\xafrankiais, med\xc5\xbeio meistrai \xc4\x8ceslovas Tala\xc4\x8dka (Vilnius), Vytautas Blistrubis (Ma\xc5\xbeeiki\xc5\xb3 r.), Vytas Jaug\xc4\x97la, skulptorius Antanas Va\xc5\xa1kys (abu Plung\xc4\x97s r.) ir archeologas Klaidas Perminas (Klaip\xc4\x97da) \xc5\xbdemaitijos nacionaliniame parke i\xc5\xa1skob\xc4\x97 kelet\xc4\x85 luot\xc5\xb3, pagal senovines tradicijas juos apdegino ir i\xc5\xa1tep\xc4\x97 aliejumi, o paskui s\xc4\x97kmingai i\xc5\xa1band\xc4\x97 Plateli\xc5\xb3 e\xc5\xbeere.'